Bogadores de fae

In terra tosta in sa lozana manna
boghéndende sa fae a tiradura
a culimpìpiri in sa pianura
ruta a s'isculissètzida est Susanna

ca truncada 'e sa fae s'est sa canna
e l'at lassad'in bòidu, s'iscura!
Su panéri at tzocadu in terra dura
che serrende a istràmpidu una janna.

Fert'in pienu at s'ossu 'e sa coa
a una chelva1, e intesu at sa pista
po mes'annu, in su bòidu 'e s'arcu.

Né bidu né fat'ider at su marcu
ca fut in zassu e no esser revista
mancar'esseret cojuada noa.

Su vinti 'e làmpadas 1970

1Chelva: terra dura.